KOMMISSIONENS BESLUTNING af 29. maj 1996 om statsstøtte til det græske stålværk Halyvourgia Thessalias AS (Kun den græske udgave er autentisk) (Tekst af betydning for EØS) (96/573/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 4, litra c),

under henvisning til Kommissionens beslutning nr. 3855/91/EKSF af 27. november 1991 om fællesskabsregler for støtte til jern- og stålindustrien (1), særlig artikel 1, stk. 1, og artikel 6,

efter i henhold til ovennævnte beslutnings artikel 6, stk. 4, at have opfordret andre interesserede parter til at fremsætte deres bemærkninger, og

ud fra følgende betragtninger:

I

Ved skrivelse af 10. februar 1995, der indgik den 15. februar 1995, anmeldte Grækenlands faste repræsentation, at der i henhold til lov 1892/90 var bevilget en investeringsstøtte til stålværket Halyvourgia Thessalias AS med henblik på modernisering af det bestående anlæg til fremstilling af betonstål.

Den 24. maj 1995 besluttede Kommissionen at indlede proceduren over for den pågældende støtte i henhold til artikel 6, stk. 4, i beslutning nr. 3855/91/EKSF, herefter benævnt »reglerne for støtte til jern- og stålindustrien«. Den græske regering blev underrettet om beslutningen ved skrivelse af 8. juni 1995 (2).

Kommissionen anlagde den betragtning, at støtten henhørte under artikel 5 i reglerne for støtte til jern- og stålindustrien, og at støtte, der er omfattet af denne artikel, skulle være anmeldt senest den 30. juni 1994 i overensstemmelse med artikel 6, stk. 1, i reglerne for støtte til jern- og stålindustrien og kun kunne anses for at være forenelig med fællesmarkedet indtil den 31. december 1994.

A. Den græske regering svarede ved skrivelse af 4. juli 1995, idet den bl.a. påberåbte sig følgende argumenter:

1) strukturen af stålværkerne i Grækenland (virksomhederne fremstiller kun én vare) har ikke gjort det muligt for virksomhederne at nyde godt af særforanstaltningerne til fordel for strukturomlægning af EF's jern- og stålindustri

2) en nedsættelse af den pågældende virksomheds produktionskapacitet ville af samme årsag ikke have noget formål, da det ville være ensbetydende med en lukning af anlægget

3) Halyvourgia Thessalias indgav sin ansøgning til de græske myndigheder i rette tid, nemlig den 31. maj 1994

4) den foreslåede støtte andrager ca. 320 000 ECU, hvilket er et forsvindende lille beløb i forhold til de støttebeløb, der er godkendt for andre medlemsstaters stålværker i henhold til enten artikel 5 i reglerne for støtte til jern- og stålindustrien eller EKSF-traktatens artikel 95. Under hensyn til omfanget af den påtænkte støtte må det antages, at støtten ikke anfægter konkurrencen og ikke påvirker samhandelen på en måde, der strider mod den fælles interesse

5) som følge af de nationale procedurer blev de bevillinger, som var nødvendige for investeringen, opført på budgettet for 1994.

B. Kommissionen har fra andre interesserede parter og fra andre medlemsstater modtaget følgende bemærkninger:

1) den 27. november 1995 en bemærkning fra regeringen i en medlemsstat, der understregede, at artikel 5 i reglerne for støtte til jern- og stålindustrien kun hjemlede godkendelse af en investeringsstøtte til fordel for Grækenland indtil den 31. december 1994, og at bevilling af en sådan investeringsstøtte efter den 31. december 1994 ikke kunne godkendes

2) den 28. november 1995 en bemærkning fra en anden medlemsstats faste repræsentation, der erklærede, at den gik ind for, at der indledtes en procedure, idet de græske myndigheder ikke havde foretaget en anmeldelse i rette tid

3) den 24. november 1995 en bemærkning fra en sammenslutning af stålproducenter, der anførte, at ansøgningen om regional investeringsstøtte var blevet indgivet efter udløbet af det tidsrum, hvori støtten kunne tillades i henhold til artikel 5 i reglerne for støtte til jern- og stålindustrien, og at Kommissionen ikke længere havde beføjelse til at tillade støtten.

Bemærkningerne blev videregivet til de græske myndigheder ved skrivelse af 27. december 1995.

Ved skrivelse af 23. januar 1996 fremsendte de græske myndigheder deres bemærkninger til disse skrivelser, idet de gentog de argumenter, de havde fremført i skrivelsen af 4. juli 1995.

II

Den investering, hvortil der skal ydes støtte, tager sigte på modernisering af de bestående anlæg til fremstilling af betonstål. Denne vare henhører under EKSF-traktaten, og støtten er derfor omfattet af det almindelige forbud mod statsstøtte i EKSF-traktatens artikel 4, litra c).

På grundlag af reglerne for støtte til jern- og stålindustrien kan visse støtteforanstaltninger dog anses for at være forenelige med fællesmarkedet for stål. Artikel 2, 3 og 4 i reglerne for støtte til jern- og stålindustrien kan ikke finde anvendelse, eftersom støtten ikke vedrører forskning og udvikling, miljøbeskyttelse eller lukning.

I det foreliggende tilfælde er artikel 5 i reglerne for støtte til jern- og stålindustrien af betydning, eftersom der heri står, at regional investeringsstøtte, der ydes i henhold til generelle støtteordninger, indtil den 31. december 1994 kan betragtes som forenelig med fællesmarkedet, såfremt den støttemodtagende virksomhed er etableret i Grækenland, og investeringen ikke medfører en forøgelse af produktionskapaciteten.

For så vidt angår situationen indtil den 31. december 1994, skal det bemærkes, at det i artikel 6, stk. 1, i reglerne for støtte til jern- og stålindustrien er fastsat, at regional investeringsstøtte - som omhandlet i artikel 5 i nævnte regler - skulle være anmeldt senest den 30. juni 1994. Denne frist var blevet fastsat, for at Kommissionen kunne nå at vurdere de foreslåede støtteforanstaltninger inden den 31. december 1994. Det er klart, at fristen ikke er blevet overholdt, eftersom anmeldelsen blev tilstillet Kommissionen den 15. februar 1995.

Det fremgår klart af artikel 5 i reglerne for støtte til jern- og stålindustrien, at Kommissionen kan erklære regional investeringsstøtte forenelig med fællesmarkedet for stål, men kun indtil den 31. december 1994, hvilket indebærer, at den ikke kan gøre det efter den 31. december 1994.

Efter den 1. januar 1995 er der ifølge reglerne for støtte til jern- og stålindustrien ikke længere mulighed for at erklære regional investeringsstøtte til fordel for stålværker i Grækenland forenelig med fællesmarkedet for stål, eftersom artikel 5, der er beslutningens retsgrundlag, ikke omhandler en sådan forenelighed efter den 31. december 1994, uanset om støtten kunne være blevet tilladt, hvis den var blevet anmeldt i tide.

III

Den græske regerings argumenter taler for, at støtten burde erklæres forenelig med fællesmarkedet. Uanset hvor gode argumenterne er, er de uvedkommende, eller de ændrer ikke den kendsgerning at EKSF-traktaten og reglerne for støtte til jern- og stålindustrien ikke tillader Kommissionen at vedtage en positiv beslutning efter den 31. december 1994.

Andre medlemsstater og andre interesserede parter synes i deres bemærkninger at støtte Kommissionens synspunkt, og disse giver derfor ikke anledning til yderligere drøftelse.

Eftersom der i artikel 5 i reglerne for støtte til jern- og stålindustrien står, at regional investeringsstøtte kun kan erklæres forenelig med fællesmarkedet indtil den 31. december 1994, og eftersom Kommissionen ikke har vedtaget en beslutning om den anmeldte statsstøtte inden denne dato, er den anmeldte statsstøtte uforenelig med fællesmarkedet i henhold til samme beslutnings artikel 1, stk. 1, og forbudt i henhold til EKSF-traktatens artikel 4, litra c) -

VEDTAGET FØLGENDE BESLUTNING:

Artikel 1

Den finansielle støtte, som Grækenland i henhold til lov 1892/90 skulle yde til Halyvourgia Thessalias AS og som blev anmeldt til Kommissionen ved skrivelse af 10. februar 1995, udgør statsstøtte, der er forbudt ifølge EKSF-traktatens bestemmelser og ikke tilladt ifølge beslutning nr. 3855/91/EKSF, og den må derfor ikke ydes.

Artikel 2

Senest to måneder efter datoen for denne beslutnings meddelelse underretter Grækenland Kommissionen om, hvilke foranstaltninger den har truffet for at efterkomme beslutningen.

Artikel 3

Denne beslutning er rettet til Den Hellenske Republik.

Udfærdiget i Bruxelles, den 29. maj 1996.

På Kommissionens vegne

Karel VAN MIERT

Medlem af Kommissionen

(1) EFT nr. L 362 af 31. 12. 1991, s. 57.

(2) EFT nr. C 284 af 28. 10. 1995, s. 13.